Der var bid med det samme, da færdselspolitiet hos Sydsjællands og Lolland-Falsters Politi onsdag eftermiddag besluttede at aflægge et uanmeldt besøg på den normalt politifri ø Agersø ud for Skælskør. Det skriver bt.dk.

Efter at have taget færgen fra det lille færgeleje i Stigsnæs nåede de to færdselsbetjente på godt to timer at standse og kontrollere 21 køretøjer på øen. Det udløste 11 sigtelser - altså hos over halvdelen af de standsede!

»Det er desværre ikke overraskende. Vi lavede for nylig en tilsvarende aktion på Fejø, hvor resultatet var lige så nedslående. Der ser næsten ud til at herske den misforståelse, at færdselsloven ikke gælder på de små øer,« siger vicepolitiinspektør Erik Mather fra det sydsjællandske færdselspoliti til bt.dk

I løbet af de første fem minutters kontrol på Agersø, der kun har 181 beboere, nåede de civilklædte færdselsbetjente at afsløre to spritbilister. Og kort efter gik også en tredje spritbilist i fælden, som oven i købet allerede var frakendt sit kørekort. En af de tre spritbilister havde ifølge den vejledende udåndingsprøve en alkoholpromille på ikke mindre end 1,8.

»Det er lidt skræmmende, at vi møder tre spritbilister på så kort tid en onsdag eftermiddag på en kold januar-dag. Så tør jeg næsten ikke tænke på, hvad vi ville kunne få fat på en varm sommerdag i juni,« siger Erik Mather.

»Vi er nødt til at være i en civil ved den slags ø-besøg, for ellers går rygtet som en steppebrand allerede fra det øjeblik, hvor der kører en patruljevogn om bord på færgen til Agersø. Og da vi havde været derovre i et par timer, havde rygtet spredt sig som en løbeild og ingen vovede sig ud at køre,« tilføjer vicepolitiinspektøren.

Udover de tre spritbilister, som en medbragt læge tog blodprøver fra, blev en knallertkører sigtet for at køre uden styrthjelm og uden førerret til knallert. En anden blev sigtet for at have overladt sit køretøj til en person, der ikke lovligt kan køre det, og seks personer blev sigtet for at køre uden sikkerhedssele.

Desuden blev en person standset på en firhjulet knallert, en såkaldt ATV, og sigtet for kørsel uden førerret og for ikke at have tegnet den lovpligtige ansvarsforsikring på køretøjet, der i øvrigt manglede blinklys.

»Jeg tør godt love, at vi nok skal kigge forbi Agersø igen på et senere tidspunkt, ligesom vi også er opmærksomme på andre små øer. Selv om det måske overrasker nogen, så gælder færdselsloven også der,« understreger vicepolitiinspektør Erik Mather over for bt.dk.